Document ID: 32012R0127

A BIZOTTSÁG 127/2012/EU VÉGREHAJTÁSI RENDELETE
(2012. február 14.)
az 540/2011/EU végrehajtási rendeletnek a metazaklór hatóanyag felhasználásának kiterjesztése tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésének c) pontjára,
mivel:
(1)
A 2008/116/EK bizottsági irányelv (2) felvette a metazaklór hatóanyagot a 91/414/EGK tanácsi irányelv (3) I. mellékletébe - legfeljebb 1,0 kg/ha mennyiségben és ugyanazon a területen csak háromévenként használható gyomirtó szerként. Mivel a 91/414/EGK irányelvet felváltotta az 1107/2009/EK rendelet, ez az anyag az említett rendelet értelmében jóváhagyott hatóanyagnak tekintendő, és az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról szóló, 2011. május 25-i 540/2011/EU bizottsági végrehajtási rendelet (4) mellékletének A. részében szerepel.
(2)
2010. március 23-án azon bejelentők egyike, akik kérésére a metazaklórt felvették a 91/414/EGK irányelv I. mellékletébe, kérelmet nyújtott be a metazaklór felhasználására vonatkozó egyedi előírások módosítására abból a célból, hogy az anyagot ugyanazon a területen gyakrabban is lehessen használni - az 1,0 kg/ha-t három év alatt azonban összesen meg nem haladó mennyiségben. A kérelmet kiegészítő információkkal is alátámasztották. A kérelmet az 1490/2002/EK bizottsági rendelettel (5) kijelölt referens tagállamhoz, az Egyesült Királysághoz nyújtották be.
(3)
A referens tagállam elvégezte a kérelmező által benyújtott kiegészítő információk értékelését, és az értékelő jelentéstervezethez kiegészítést készített. 2011. január 4-én benyújtotta az említett kiegészítést a Bizottsághoz, amelyet a Bizottság továbbított a többi tagállamnak és az Európai Élelmiszerbiztonsági Hatóságnak észrevételezés céljából. Az értékelési jelentéshez tartozó kiegészítést a Bizottság a tagállamokkal közösen az Élelmiszerlánc- és Állategészségügyi Állandó Bizottság keretében megvizsgálta, majd a metazaklórról szóló bizottsági vizsgálati jelentésként 2012. január 24-én véglegesítette.
(4)
A különböző vizsgálatokból kiderült, hogy a használatra vonatkozó egyedi előírásoknak a kérelem tárgyát képező módosítása nem jelent további kockázatokat azokon a kockázatokon túl, amelyeket a metazaklór jóváhagyása során és az anyagról készített bizottsági felülvizsgálati jelentésben már figyelembe vettek.
(5)
Az 540/2011/EU végrehajtási rendelet mellékletét ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 540/2011/EU végrehajtási rendelet módosítása
A melléklet A. részében található táblázat 217. sorában, azaz a metazaklórra vonatkozó bejegyzésben az „Egyedi rendelkezések” oszlopban található szöveg A. részének helyébe a következő szöveg lép:
„A. RÉSZ
Kizárólag gyomirtó szerként engedélyezhető. Használata ugyanazon a területen három év alatt összesen legfeljebb 1,0 kg metazaklór/ha mennyiségben engedélyezett.”
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. február 14-én.

Labels: 3
6